E-tol: Nog net 26 mense al vir boikot gevonnis | Netwerk24
Deur Francois Williams 14 Maart 2019 13:57
Die Suid-Afrikaanse Nasionale Padagentskap (Sanral) het nog net 26 verstekvonnisse teen motoriste gekry wat nie hul e-tol vir hul gebruik van die Gautengse snelwegstelsel wil betaal nie.
Vusi Mona, hoofbestuurder: kommunikasie vir Sanral, het Donderdag bevestig Sanral het wel begin om verstekvonnisse teen wanbetalende motoriste te kry nadat die Organisasie teen Belastingmisbruik (Outa) Woensdag gesê het lede van die publiek het hom daaroor ingelig.
Lees ook: Om nie jou e-tol te betaal, het ernstige gevolge
Motoriste skuld Sanral al meer as R10,8 miljard aan onbetaalde e-tolgeld, volgens Mona.
'n Betoger teen Sanral se e-tolstelsel in 'n protesoptog in November verlede jaar. Foto: Deaan Vivier
Dit is die syfers uit Sanral se finansiële state vir die 2018-boekjaar, en voordat 'n afskrywing van R6,4 miljard gedoen is.
'n Verstekvonnis is 'n vonnis wat uitgereik word wanneer 'n party – in dié geval die respondent (motoris) – nalaat om enigsins op te tree in reaksie op 'n dagvaarding, of wanneer die respondent nie opgedaag het wanneer sy saak in die hof voorgekom het nie, het Mona verduidelik.
Hy het beklemtoon Sanral het nog nie vir die uitvoering van die 26 verstekvonnisse gevra wat hy tot dusver gekry het nie. Dit impliseer geen geld is nog ingesamel via dié verstekvonnisse nie.
Outa het sy lede aangeraai om die organisasie te kontak sodra hulle 'n eisbrief, dagvaarding of verstekvonnis teen hulle van Sanral af kry. Mense wat nie lid is van Outa nie, word aangeraai om 'n prokureur te spreek oor wat hulle te doen staan.